रायपुर. हिदायतुल्लाह नेशनल लॉ यूनिवर्सिटी (एचएनएलयू) की एक स्टूडेंट ने इंस्टीट्यूट की हॉस्टल टाइमिंग और जेंडर आधारित भेदभाव पर युवाओं की एक वेबसाइट पर पोस्ट कर सवाल खड़े किए हैं। ये पोस्ट वायरल होने पर विवि के कुलपति डॉ. सुखपाल सिंह ने जवाब देकर अपना पक्ष रखा है।
युवाओं को अपनी बात रखने का मंच देने वाली इस वेबसाइट पर एक अज्ञात छात्रा ने पोस्ट में लिखा है कि "हॉस्टल में रात 10.30 बजे के बाद कर्फ्यू जैसे हालात रहते हैं। इस समय तक लड़कियों को किसी भी हाल में हॉस्टल पहुंचना अनिवार्य है। जबकि लड़के रात के दो-तीन बजे तक ढाबा और मॉल से एंजॉय कर लौटते हैं। वाइस चांसलर कहते हैं कि लड़के तो लड़के अब लड़कियों को भी देर रात बाहर जाना है। लड़कियों को भी मां-बाप का इज्जत का ध्यान नहीं है, उन्हें भी माॅडर्न बनना है, पीना है’। छात्रा ने आगे लिखा है कि लॉ यूनिवर्सिटी में दुनियाभर के कानून के बारे में बताया जाता है लेकिन इंस्टीट्यूट के ही स्टूडेंट खासकर लड़कियों के राइट्स के बारे में नहीं सोचा जाता।
इस मामले में कुलपति डॉ. प्रो. सुखपाल सिंह ने साइट में ही जवाब दिया है कि इंस्टीट्यूट में टाइमिंग को लेकर हम सख्त हैं। वजह है स्टूडेंट की जिम्मेदारी हमारी है। रही बात जेंडर वाइस भेदभाव की तो ऐसा कुछ भी नहीं है। लड़के और लड़कियों दोनों के लिए नियम एक हैं। सिटी भास्कर से बातचीत में कुलपति ने कहा कि देश में बोलने-लिखने का राइट्स सबको है लेकिन हमारे इंस्टीट्यूट में डिसिप्लिन बनाए रखने के राइट्स हमें हैं। नियम में कोई बदलाव नहीं होगा। इंस्टीट्यूट और मुझ पर लगाए गए एलीगेशन 100 प्रतिशत गलत हैं। मैंने कभी अपने स्टूडेंट्स से इस तरह की बात नहीं की है।
गर्ल्स को समझना होगा टाइमिंग सेफ्टी के लिए
इस पूरे मामले में हमने मनोचिकित्सा डॉ. सोनिया परियल से बाती की। उन्होंने बताया कि आजकल लड़कियां भी लेट नाइट जगती हैं। वह फ्रीडम होकर बाहर एंजॉय करना चाहती हैं। खासकर मेट्रो सिटीज की लड़कियां जब वहां की दुनिया छोड़कर पढ़ने यहां आती हैं तो उन्हें थोड़ी प्रॉब्लम होती है। स्टूडेंट्स वही की लाइफ जीना चाहते हैं, इसलिए चाहते हैं कि रात में हॉस्टल में आने जाने की कोई टाइमिंग न हो। वे मेट्रो कल्चर को भी यहां अपनाना चाहते हैं। लेकिन उन्हें ये समझना होगा कि हॉस्टल में टाइमिंग उन्हीं की सेफ्टी के लिए रखा गया है।
शाॅर्ट ड्रेस पहनने पर सीनियर्स करते हैं कमेंट
पोस्ट में छात्रा ने लिखा है कि संस्थान में 24 घंटे कैफेटेरिया नहीं खुला रहता। ढाबा से आॅर्डर देने पर पार्सल आ जाता है लेकिन इसे रिसीव करने गेट तक जाने की मनाही है। यूनिवर्सिटी में कुछ सीनियर शार्ट ड्रेसेस पहनने पर भी कमेंट करते हैं। इससे साफ है कि इंस्टीट्यूट में एक वर्ग के राइट्स का हनन किया जा रहा है।
hin_Deva hin_Deva hin_Deva hin_Deva hin_Deva hin_Deva hin_Deva